Pakuotės lapelis: informacija vartotojui

Penicillin G Sodium Sandoz 1 000 000 TV milteliai injekciniam ar infuziniam tirpalui
benzilpenicilinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Penicillin G Sodium Sandoz ir kam jis vartojamas
2.	Kas žinotina prieš vartojant Penicillin G Sodium Sandoz
3.	Kaip vartoti Penicillin G Sodium Sandoz
4.	Galimas šalutinis poveikis
5.	Kaip laikyti Penicillin G Sodium Sandoz
6.	Pakuotės turinys ir kita informacija


1. 	Kas yra Penicillin G Sodium Sandoz ir kam jis vartojamas

Penicillin G Sodium Sandoz veiklioji medžiaga yra mikroorganizmus veikianti medžiaga (antibiotikas), vartojamas tam tikroms infekcinėms ligoms gydyti. Atsižvelgiant į tai, Penicillin G Sodium Sandoz yra skirtas suaugusiesiems, paaugliams, vaikams, naujagimiams ir neišnešiotiems kūdikiams gydyti.

[bookmark: _Hlk123725763]Penicillin G Sodium Sandoz vartojamas šioms infekcijoms gydyti:
· septicemija; (visą organizmą apimančiai ligai, kurią sukelia pavojingos bakterijos ir jų į kraują bei kitus audinius išskiriamos medžiagos);
· odos ir žaizdų infekcijos;
· difterija (kartu su antitoksinu), (ūminė infekcinė liga, pažeidžianti kvėpavimo takus);
· plaučių uždegimas;
· empiema (yra būklė, kai pūliai iš infekuotų audinių ir skysčių patenka ir renkasi į kūno ertmę);
· rožė (ūminė infekcinė liga, pažeidžianti ne tik paviršinę odą, bet ir giliuosius jos audinius bei limfinę sistemą);
· bakterinis endokarditas; (širdies sienelės vidinio sluoksnio uždegimui); 
· peritonitas (tai ūminis visos pilvaplėvės ar tik jos dalies uždegimas);
· meningitas, smegenų abscesas;
· osteomielitas (tai bakterijų sukelta infekcinė kaulo liga);
· lytinių organų infekcija, kurią sukėlė fuzobakterija.

Specifinės infekcijos:
· juodligė (naminių gyvulių platinamai ligai, kuri pažeidžia odą, plaučius, žarnyną, gali sukelti kraujo užkrėtimą);
· klostridijų sukelta infekcija, įskaitant stabligę (stabligė tai ūmi įvairaus stiprumo raumenų spazmais pasireiškianti liga, kurią sukelia dirvožemyje esančios bakterijos, patenkančios į organizmą per odos pažeidimus);
· dujinė gangrena;
· listeriozė (bakterijų, vadinamų listerijomis, sukeltai infekcinei ligai, kuri gali pasireikšti smegenų ir jų dangalų uždegimu, sepsiu, kiek rečiau – vidinio širdies dangalo, akių junginės uždegimu);
· pastereliozė (gyvūnų platinama infekcinė liga, pasireiškianti minkštųjų audinių uždegimu);
· žiurkių platinama karštligė;
· fuzospirochetozė;
· aktinomikozė; (lėtinė infekcinė liga, kurią sukelia nosyje ir burnoje esančios įprastomis sąlygomis nepavojingos bakterijos, kurios uždegimą sukelia tik patekusios į gilesnius audinius po gleivinės pažeidimo);
· gonorėjos ir sifilio antrinės komplikacijos; (lytiniu būdu plintančioms ligoms, kai yra komplikacijų);
· Laimo boreliozė, nuo antrosios ligos fazės. (erkių platinamai bakterijų sukeltai ligai, pažeidžiančiai daugelį organų)žiurkių įkandimo sukeltai karštligei).


2.	Kas žinotina prieš vartojant Penicillin G Sodium Sandoz

Penicillin G Sodium Sandoz vartoti draudžiama:
· jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje);
· jeigu Jūs kada nors buvote gydomas penicilinu ir Jums pasireiškė padidėjusio jautrumo reakcijų (pvz., odos išbėrimas, niežulys, karščiavimas, dusulys, kraujospūdžio sumažėjimas). Penicillin G Sodium Sandoz negalima vartoti dėl gyvybei pavojingo anafilaksinio šoko pavojaus;
· jeigu anksčiau buvo pasireiškusi sunki tiesioginė padidėjusio jautrumo reakcija (pvz., anafilaksija) vartojant kito beta-laktaminio vaisto (pvz., cefalosporinų, karbapenemų).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Penicillin G Sodium Sandoz:
· jeigu pirmą kartą pavartojus penicilino ar kitų antibiotikų (pvz., cefalosporinų) Jums kada nors buvo netoleravimo požymių. Tokiu atveju gydytojas nuspręs, ar galima naudoti Penicillin G Sodium Sandoz. Prieš pradedant gydymą reikia atlikti padidėjusio jautrumo tyrimą;
· jeigu Jums yra polinkis alerginėms reakcijoms (pvz., dilgėlinei ar šienligei) arba sergate astma. Tokiais atvejais didesnė padidėjusio jautrumo reakcijų rizika;
· jeigu sergate širdies liga arba yra sunkus elektrolitų pusiausvyros sutrikimas (pvz., natrio, kalcio, kalio, chloro): gydytojas turi stebėti Jūsų suvartojamų elektrolitų, ypač kalio, kiekį;
· jeigu yra kepenų ar inkstų sutrikimų. Tokiais atvejais gydytojui gali tekti individualiai pakoreguoti dozę arba intervalą tarp Penicillin G Sodium Sandoz dozių (žr. 3 skyrių „Kaip vartoti Penicillin G Sodium Sandoz“);
· jeigu sergate epilepsija arba smegenų edema arba meningitu. Gydytojas Jus atidžiai stebės, nes gydymo metu padidėja traukulių rizika;
· jeigu yra liaukų uždegimas (mononukleozė). Tokiu atveju padidėja odos reakcijų rizika;
· jeigu sergate ūmine limfoidine leukemija (tam tikros rūšies kraujo vėžiu). Tokiu atveju padidėja odos reakcijų rizika;
· jeigu šiuo metu sergate grybeline odos liga (dermatomikoze). Jums yra padidėjusi alerginių reakcijų rizika;
· jeigu vartojate antikoaguliantų;
· jeigu sergate cukriniu diabetu. Suleidus į raumenis, Penicillin G Sodium Sandoz absorbcija gali būti lėtesnė;
· jeigu sergate lytiškai plintančia liga, prieš pradedant gydymą reikia atmesti sifilio galimybę;
· jeigu Jums taikomas Laimo ligos ar sifilio komplikacijų gydymas, dažnai gali pasireikšti trumpalaikė reakcija (vadinama Jarišo-Herksheimerio (Jarisch-Herxheimer) reakcija), nes Penicillin G Sodium Sandoz turi baktericidinį poveikį patogenams. Ši reakcija gali pasireikšti staigiu karščiavimu, šaltkrėčiu, odos paraudimu, galvos skausmu, raumenų ir sąnarių skausmu, nuovargiu ir (arba) išsekimu. Simptomai gali išlikti kelias dienas. Pasakykite gydytojui, kuris gali padėti Jums palengvinti šiuos laikinus simptomus;
· gydymo Penicillin G Sodium Sandoz metu pasireiškusio sunkaus nuolatinio viduriavimo priežastis gali būti su antibiotikų vartojimu susijęs kolitas (storosios žarnos uždegimas). Jo simptomai: viduriuojama vandeningomis išmatomis, kuriose yra gleivių ir kraujo, pasireiškia stiprus, difuzinis pilvo skausmas ar pilvo diegliai, karščiavimas, nuolatinis ir skausmingas noras tuštintis. Penicillin G Sodium Sandoz vartojimą nedelsdami nutraukite ir gydytojas skubiai pradės tinkamą gydymą;
· ilgalaikio gydymo metu (kelios savaitės) bet koks antibakterinis gydymas gali sukelti tam tikrų neinvazinių mikroorganizmų (bakterijų ar grybelių) dauginimąsi. Todėl pasakykite gydytojui, jeigu pasireiškia viduriavimas, niežtintis odos išbėrimas arba grybelių išvešėjimas gleivinėje. Be to, ilgalaikio gydymo metu (daugiau nei 5 paros), gydytojas reguliariai atliks kraujo tyrimus (elektrolitų, inkstų funkcijos, kraujo tyrimus ir kt.). 

Poveikis diagnostinėms laboratorinėms procedūroms
Įspėkite gydytoją, jeigu Jums bus atliekami bet kokie laboratoriniai tyrimai. Gydymo Penicillin G Sodium Sandoz metu šių tyrimų rezultatai gali būti neteisingi (žr. skyrių „Galimas šalutinis poveikis“).

Vaikams ir paaugliams
Naujagimius gydyti reikia atsargiai. Yra gauta pranešimų, kad injekcijos į raumenis kūdikiams sukėlė sunkių vietinių reakcijų, todėl rekomenduojama leisti į veną.

Kiti vaistai ir Penicillin G Sodium Sandoz
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. 

Pasakykite gydytojui, jeigu vartojate kurią nors iš šių veikliųjų medžiagų:
· probenecido (vaisto podagrai gydyti);
· indometacino, fenilbutazono, acetilsalicilatų (vaistų karščiavimui ir uždegimui mažinti, reumatui ir kitiems skausmams gydyti).
Šios veikliosios medžiagos gali padidinti Penicillin G Sodium Sandoz koncentraciją ir jo pašalinimas iš organizmo gali trukti ilgiau.

Kiti antibiotikai
Kadangi penicilinai veikia tik tam tikrus mikroorganizmus, Penicillin G Sodium Sandoz turėtų būti derinamas tik su tam tikrais antibiotikais. Gydytojas nuspręs, kurie deriniai yra veiksmingi.

Digoksinas (vaistas širdies ligoms gydyti)
Vartojant kartu su Penicillin G Sodium Sandoz, širdies susitraukimų dažnis gali sulėtėti (bradikardija).

Metotreksatas (chemoterapinis vaistas, vartojamas vėžiui gydyti)
Vartojant kartu su Penicillin G Sodium Sandoz, sumažėja metotreksato išsiskyrimas. Jeigu įmanoma, metotreksato ir penicilino derinio reikia vengti. Jei kombinuoto gydymo išvengti nepavyks, gydytojas apsvarstys galimybę sumažinti metotreksato dozę ir stebės metotreksato koncentraciją serume. Gydytojas stebės, ar nepasireiškia kitoks šalutinis metotreksato poveikis, įskaitant leukopeniją, trombocitopeniją ir pūlių kaupimąsi po oda.

Geriamieji antikoaguliantai
Geriamieji antikoaguliantai ir penicilinų grupės antibiotikai yra plačiai vartojami be jokios sąveikos. Jeigu juos reikia vartoti kartu, skiriant derinį, arba nutraukiant penicilino vartojimą, gydytojas atidžiai stebės protrombino laiką ar kitus tinkamus krešėjimo parametrus. Taip pat gali prireikti koreguoti geriamojo antikoagulianto dozę.

Įtaka laboratorinių tyrimų rezultatams
Vartojant šio vaisto gali pakisti tam tikri kraujo tyrimų rezultatai, t.y., kraujo krešėjimo rodiklis (tarptautinis normalizuotas santykis (TNS)).

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju. 

Nėštumas
Benzilpenicilinas prasiskverbia per placentą ir patenka į embriono ar vaisiaus kraują. Iki šiol atliktais tyrimų su gyvūnais duomenimis, jokios žalos embrionui ar vaisiui nėra. Jei gydytojas nusprendžia, kad Penicillin G Sodium Sandoz vartoti būtina, jį galima vartoti viso nėštumo metu.

Žindymo laikotarpis
Mažas penicilinų kiekis išsiskiria su moters pienu.
Nors iki šiol nepastebėta jokių nepageidaujamų reakcijų žindomiems kūdikiams, reikia nepamiršti jautrumo padidėjimo ar neigiamo poveikio kūdikio žarnyno florai galimybės. Jeigu Jūsų vaikas viduriuoja, išsivysto kandidozė ar išbėrimas, nedelsdami kreipkitės į gydytoją, nes tai galėjo sukelti Penicillin G Sodium Sandoz.
Jeigu žindote kūdikį, pasitarkite su gydytoju, kuris nuspręs, ar Jums galima vartoti Penicillin G Sodium Sandoz.

Vaisingumas
Tyrimų, kuriais būtų tirtas benzilpenicilino poveikis vaisingumui, nėra atlikta.

Vairavimas ir mechanizmų valdymas
Dėl galinčio pasireikšti šalutinio poveikio (pvz., anafilaktinio šoko kartu su kolapsu ir anafilaktoidinėmis reakcijomis, žr. 4 skyrių), Penicillin G Sodium Sandoz gali turėti poveikį Jūsų gebėjimui vairuoti arba valdyti mechanizmus.

Penicillin G Sodium Sandoz sudėtyje yra natrio.
Kiekviename šio vaisto flakone yra 38,6 mg (1,68 mmol) natrio (valgomosios druskos sudedamosios dalies). Tai atitinka 1,93 % didžiausios rekomenduojamos natrio paros normos suaugusiesiems.


3. 	Kaip vartoti Penicillin G Sodium Sandoz

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką. 

Penicillin G Sodium Sandoz paprastai skiria gydytojas.
Penicillin G Sodium Sandoz dozavimo ribos yra plačios; Jūsų gydytojas nustatys vartojimo būdą, dozės dydį ir intervalą tarp dozių.

Paprastai reikia laikytis šių dozavimo nurodymų: 

	Amžiaus grupė
	Dozė
	
	Vaisto dozavimo intervalas

	Suaugusieji ir paaugliai (12 metų ir vyresni)
	Didelė dozė (i.v.)
	10 000 000-40 000 000 TV per parą
	padalinta į 4‑6 dozes

	
	Normali dozė (i.m., i.v.)
	1 000 000-5 000 000 TV per parą
	padalinta į 4‑6 dozes

	Vaikai (nuo 1 mėnesio iki 12 metų)
	Didelė dozė (i.v.)
	100 000-500 000 (1 000 000) TV/kg per parą
	padalinta į 4‑6 dozes

	
	Normali dozė (i.m., i.v.)
	30 000-100 000 TV/kg per parą
	padalinta į 4‑6 dozes

	Naujagimiai (2‑4 savaičių amžiaus)
	Didelė dozė (i.v.)
	200 000-500 000 (1 000 000) TV/kg per parą
	padalinta į 3‑4 dozes

	
	Normali dozė (i.m., i.v.)
	30 000-100 000 TV/kg per parą
	padalinta į 3‑4 dozes

	Prieš laiką gimę kūdikiai ir naujagimiai (iki 2 savaičių amžiaus)
	Didelė dozė (i.v.)
	200 000-500 000 (1 000 000) TV/kg per parą
	padalinta į 2 dozes

	
	Normali dozė (i.m., i.v.)
	30 000-100 000 TV/kg per parą
	padalinta į 2 dozes



Ypatingos pacientų grupės
· Senyvi pacientai (vyresni nei 65 metų)
· Pacientai, kurių inkstų veikla sutrikusi
· Pacientai, kurių kepenų veikla sutrikusi
Prieš pradedant gydymą ir reguliariai gydymo metu, šių grupių pacientams gydytojas tikrins inkstų ir kepenų veiklą bei pakoreguos dozę ir intervalą tarp dozių.

Šioms ligoms taikomos specialios dozavimo instrukcijos:
· bakterinis endokarditas: suaugusiesiems į veną skiriama 10 000 000 ‑ 80 000 000 TV, kartu su aminoglikozidais;
· meningitas: dėl padidėjusio polinkio traukuliams ir Jarišo-Herksheimerio (Jarisch-Herxheimer) reakcijai, suaugusiesiems negalima vartoti daugiau kaip 20 000 000 ‑ 30 000 000 TV per parą, o vaikams – ne daugiau kaip 12 000 000 TV per parą. Esant labai sunkioms klinikinėms formoms, pirmąją dozę reikia suleisti lėčiau. Iš pradžių reikia lėtai suleisti ¼ vienkartinės dozės, labai atidžiai stebint;
· Laimo liga: suaugusiesiems vartoti į veną 20 000 000 ‑ 30 000 000 TV per parą, padalinus į 2‑3 dozes, 14 parų, vaikams vartoti į veną 500 000 TV/kg per parą, padalinus į 2‑3 dozes, 14 parų.

Gydymo trukmė
Gydymo trukmę nustato gydytojas. Gydymo trukmė daugeliui terapinių indikacijų paprastai yra 10‑14 parų. Trukmė priklauso nuo infekcijos sunkumo, patogeno jautrumo ir paciento klinikinių simptomų, ir gali trukti nuo kelių dienų iki kelių savaičių. Išnykus klinikiniams simptomams, gydymą Penicillin G Sodium Sandoz reikia tęsti dar bent 2‑3 paras.

Remiantis PSO rekomendacijomis, streptokokų sukeltų ligų gydymą reikia tęsti ne mažiau nei 10 parų.

Vartojimo metodas
Penicillin G Sodium Sandoz paprastai skiria gydytojas.
Penicillin G Sodium Sandoz gali būti leidžiamas į raumenis arba į veną. Vaistas gali būti leidžiamas į veną (su švirkštu) arba trumpa infuzija (naudojant 10 000 000 TV/100 ml dozę: lėtesnė injekcija, kuri paprastai trunka 30‑60 minučių).

Ką daryti pavartojus per didelę Penicillin G Sodium Sandoz dozę
Perdozavus, gali atsirasti virškinamojo trakto sutrikimo simptomų, sutrikti skysčių ir elektrolitų pusiausvyra, padidėti nervų ir raumenų dirglumas arba polinkis į smegenų traukulius. Tokiu atveju gydytojas nutrauks gydymą ir prireikus skirs klinikinį stebėjimą ir simptominį gydymą.

Pamiršus pavartoti Penicillin G Sodium Sandoz
Jei manote, kad praleidote dozę, nedelsdami kreipkitės į gydytoją.

Nustojus vartoti Penicillin G Sodium Sandoz
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).

Kraujo ir limfinės sistemos sutrikimai
Labai retas: poveikis kraujui ir jo sudėčiai (eozinofilija, leukopenija, neutropenija, granulocitopenija, agranulocitozė, pancitopenija), hemolizinė anemija (tam tikro tipo anemija), kraujo krešėjimo sutrikimas. 
Nežinomas: kraujavimo laiko ir protrombino laiko pailgėjimas (žr. poskyrį „Įspėjimai ir atsargumo priemonės“), trombocitopenija (sumažėjęs trombocitų kiekis kraujyje).

Imuninės sistemos sutrikimai
Retas: alerginės reakcijos: dilgėlinė (su arba be niežėjimu), sunkios odos reakcijos (daugiaformė eritema, eksfoliacinis dermatitas), karščiavimas, sąnarių skausmas, sunkios padidėjusio jautrumo reakcijos (astma, rožinis išbėrimas, virškinimo trakto sutrikimai).
Nežinomas: seruminė liga (padidėjusio jautrumo reakcijos, pvz., karščiavimas, limfmazgių padidėjimas, vietinis paraudimas injekcijos vietoje, niežulys), Jarišo-Herksheimerio (Jarisch-Herxheimer) reakcija (jai būdingas staigus karščiavimas, šaltkrėtis, odos paraudimas, galvos skausmas, raumenų ir sąnarių skausmas, nuovargiu ir (arba) išsekimas), odos ir gleivinių, ypač veido, burnos, ryklės ir gerklų, patinimas (angioneurozinė edema).

Metabolizmo ir mitybos sutrikimai
Retas: greitai leidžiant didelių dozių gali sutrikti elektrolitų pusiausvyra.

Nervų sistemos sutrikimai
Retas: neuropatija (nervų sistemos sutrikimai). Leidžiant didelių dozių (daugiau negu 20 000 000 TV suaugusiesiems), gali pasireikšti traukulių. Į tai ypač reikia atsižvelgti pacientams, kuriems yra sunkus inkstų veiklos sutrikimas, epilepsija, meningitas, smegenų edema arba atliekama širdies ir plaučių šuntavimo operacija.
Nežinomas: metabolinė encefalopatija (neurologiniai sutrikimai su traukuliais ir sąmonės netekimu).

Virškinimo trakto sutrikimai
Nedažnas: burnos gleivinės uždegimas (stomatitas), deginimo pojūtis liežuvyje (glositas), liežuvio gaurelių pajuodavimas, pykinimas, vėmimas. 
Jei gydymo metu atsiranda viduriavimas, reikia pagalvoti apie gaubtinės žarnos uždegimą (pseudomembraninį kolitą) (žr. poskyrį „Įspėjimai ir atsargumo priemonės“).
Retas: viduriavimas.

Kepenų, tulžies pūslės ir latakų sutrikimai
Nežinomas: kepenų uždegimas (hepatitas), tulžies pūslės užsikimšimas (cholestazė).

Odos ir poodinio audinio sutrikimai
Nežinomas: odos ligos su pūslėmis (pemfigoidas), ŪGEP – ūminė generalizuota egzanteminė pustuliozė, su tokiais simptomais kaip sunkios odos reakcijos su odos paraudimu arba be jo, karščiavimas, pūlinukai, makulopapulinis išbėrimas (plokšti raudoni odos plėmai), morbilliforminis išbėrimas (į tymus panašus išbėrimas), niežėjimas, eritema (uždegiminis odos paraudimas).

Inkstų ir šlapimo takų sutrikimai
Retas: inkstų liga, baltymai arba kraujas šlapime, nuosėdos šlapime (cilindrurija), sumažėjęs šlapimo išsiskyrimas arba negalėjimas šlapintis (paprastai išnyksta per 48 valandas po gydymo nutraukimo).

Bendrieji sutrikimai ir vartojimo vietos pažeidimai
Retas: po vaisto injekcijos į raumenis, kūdikiams gali atsirasti sunki lokali reakcija.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Penicillin G Sodium Sandoz

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 C temperatūroje. 

Injekcijai arba infuzijai paruoštą tirpalą vartoti nedelsiant. 

Ant dėžutės ir flakono po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Penicillin G Sodium Sandoz sudėtis
· Veiklioji medžiaga benzilpenicilinas. Kiekviename flakone jo yra 1 000 000 TV (natrio druskos pavidalu (apie 0,6 g)).
· Pagalbinių medžiagų nėra. 

Penicillin G Sodium Sandoz išvaizda ir kiekis pakuotėje
Penicillin G Sodium Sandoz yra baltos arba beveik baltos spalvos milteliai.
Vaistas tiekiamas flakonuose. Kartono dėžutėje yra 100 flakonų.

Registruotojas ir gamintojas
Sandoz GmbH
Biochemiestrasse 10
A-6250 Kundl
Austrija

Jeigu apie šį vaistą norite sužinoti daugiau, kreipkitės į vietinį registruotojo atstovą:

Sandoz Pharmaceuticals d.d.filialas
Šeimyniškių 3A,
LT-09312 Vilnius
Tel. +370 5 263 60 37
El.pašto adresas: info.lithuania@sandoz.com


Šis pakuotės lapelis paskutinį kartą peržiūrėtas 2023-03-21. 

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

--------------------------------------------------------------------------------------------------------------------------

Toliau pateikta informacija skirta tik sveikatos priežiūros specialistams:

Ruošimo instrukcija

Injekcinio ar infuzinio tirpalo ruošimas 
1 000 000 TV flakono turinį reikia ištirpinti 10 ml injekcinio vandens. Paruoštas tirpalas yra bespalvis skaidrus.Dėl šio kiekybinio santykio tirpalas būna izotoninis. Ringerio laktato ar kitokiame tirpale, kuriame yra natrio, tirpinti nereikėtų, kad suleidus nesutriktų elektrolitų pusiausvyra. 


Pastaba dėl vaistinio preparato vartojimo į raumenis: 
Dažniau negu 2 kartus per dieną ir daugiau kaip po 10 000 000 TV penicilino natrio druskos, ištirpintos 5-10 ml injekcinio vandens, į raumenis leisti negalima. Tirpalą reikia leisti giliai į raumenis viršutiniame išoriniame sėdmens kvadrate arba Hochstetter ventrogluteal srityje. 

Į vieną vietą negalima leisti didesnio nei 5 ml tūrio. Jeigu injekcija kartojama, jos vietą reikia keisti. Didesnių dozių galima skirti intraveninės infuzijos būdu. 

